**Výkaz ziskov a strát** (dnes skrátene a do roku 1991 oficiálne: **výsledovka**; pred rokom 1991 [popri výraze výsledovka] **výkaz o tvorbe a rozdelení hrubého dôchodku**[1]; do roku 1946: **výkaz straty a zisku**; dnes [v rozpore so slovenskými právnymi predpismi] aj: **výkaz zisku a straty**; podľa IAS 1: **výkaz ziskov a strát a ostatných súčastí komplexného výsledku** alebo skrátene **výkaz komplexného účtovného výsledku**[2]) je vo finančnom účtovníctve prehľadné usporiadanie všetkých výnosov a nákladov za určité obdobie, ktoré ukazuje aj výsledok hospodárenia (t.j. zisk/stratu) za toto obdobie, ktorý je rozdielom týchto výnosov a nákladov. Tvorí jednu z častí účtovnej závierky.

Štruktúra výsledovky
--------------------

Existuje veľa spôsobov členenia výkazu ziskov a strát, uvedené sú tri príklady.

### Delenie 1

Nasleduje delenie podľa oficiálneho slovenského Výkazu ziskov a strát (stav: 2012). V okrúhlych zátvorkách je vždy uvedený termín používaný podľa predpisov platných do roku 2002. Znak (-) znamená, že položka do roku 2002 samostatne neexistovala.

Časť I:  

Tržby z predaja tovaru (Tržby za predaj tovaru)  

-Náklady vynaložené na obstaranie predaného tovaru (Náklady vynaložené na predaný tovar)  

=Obchodná marža  

+Výroba  

-Výrobná spotreba  

=Pridaná hodnota  

-Osobné náklady  

-Dane a poplatky  

-Odpisy a opravné položky k dlhodobému nehmotnému majetku a dlhodobému hmotnému majetku (Odpisy nehmotného a hmotného investičného majetku)  

+Tržby z predaja dlhodobého majetku a materiálu (Tržby z predaja investičného majetku a materiálu)  

-Zostatková cena predaného dlhodobého majetku a predaného materiálu  
 (Zostatková cena predaného investičného majetku a materiálu)  

-Tvorba a zúčtovanie opravných položiek k pohľadávkam (-)  

+Ostatné výnosy z hospodárskej činnosti (Ostatné prevádzkové výnosy)  

-Ostatné náklady na hospodársku činnosť (Ostatné prevádzkové náklady)  

+Prevod výnosov z hospodárskej činnosti (Prevod prevádzkových výnosov)  

-Prevod nákladov na hospodársku činnosť (Prevod prevádzkových nákladov)  

=Výsledok hospodárenia z hospodárskej činnosti (Prevádzkový hospodársky výsledok)  

Čast II:  

Tržby z predaja cenných papierov a podielov (Tržby z predaja cenných papierov a vkladov)  

-Predané cenné papiera a podiely (Predané cenné papiere a vklady)  

+Výnosy z dlhodobého finančného majetku (Výnosy z finančných investícií)  

+Výnosy z krátkodobého finančného majetku   

-Náklady na krátkodobý finančný majetok (-)  

+Výnosy z precenenia cenných papierov a výnosy z derivátových operácií (-)  

-Náklady na precenenie cenných papierov a náklady na derivátové operácie (-)  

-Tvorba a zúčtovanie opravných položiek k finančnému majetku (Zúčtovanie opravných položiek do finančných výnosov + Tvorba opravných položiek do finančných nákladov)  

+Výnosové úroky  

-Nákladové úroky  

+Kurzové zisky (-)  

-Kurzové straty (-)  

+Ostatné výnosy z finančnej činnosti (Ostatné finančné výnosy)  

-Ostatné náklady na finančnú činnosť (Ostatné finančné náklady)  

+Prevod finančných výnosov  

-Prevod finančných nákladov  

=Výsledok hospodárenia z finančnej činnosti (Hospodársky výsledok z finančných operácií)

Časť III:   

Výsledok hospodárenia z hospodárskej činnosti [ad Časť I] (Prevádzkový hospodársky výsledok)  

+Výsledok hospodárenia z finančnej činnosti [ad Časť II] (Hospodársky výsledok z finančných operácií)  

=Výsledok hospodárenia z bežnej činnosti pred zdanením (-)  

-Daň z príjmov z bežnej činnosti (Daň z príjmov za bežnú činnosť)  

=Výsledok hospodárenia z bežnej činnosti po zdanení (Hospodársky výsledok za bežnú činnosť)

Časť IV:  

Mimoriadne výnosy  

–Mimoriadne náklady  

=Výsledok hospodárenia z mimoriadnej činnosti pred zdanením (-)  

-Daň z príjmov z mimoriadnej činnosti   

=Výsledok hospodárenia z mimoriadnej činnosti po zdanení (Mimoriadny hospodársky výsledok)

Časť Va:  

Výsledok hospodárenia z bežnej činnosti pred zdanením [ad Časť III] (-)  

+Výsledok hospodárenia z mimoriadnej činnosti pred zdanením [ad Časť IV] (-)  

=Výsledok hospodárenia za účtovné obdobie pred zdanením (-)

Časť Vb:  

Výsledok hospodárenia z bežnej činnosti po zdanení [ad Časť III] (Hospodársky výsledok za bežnú činnosť)  

+Výsledok hospodárenia z mimoriadnej činnosti po zdanení [ad Časť IV] (Mimoriadny hospodársky výsledok)   

-Prevod podielov na výsledku hospodárenia spoločníkom (Prevod podielu na hospodárskom výsledku spoločníkom)  

=Výsledok hospodárenia za účtovné obdobie po zdanení (Hospodársky výsledok za účtovné obdobie)

### Delenie 2

Nasleduje mierne odlišné delenie z literatúry. Rozdiel oproti predchádzajúcemu je len v tom, že najprv sú uvedený všetky výnosy z hospodárskej (resp. finančnej) činnosti, až potom všetky náklady na hospodársku (resp. finančnú) činnosť, kým v Delení 1 sa pravidelne striedajú jednotlivé položky výnosov a nákladov z hospodárskej (resp. finančnej) činnosti.

Časť I:  

Výnosy z hospodárskej činnosti  

+Prevod výnosov z hospodárskej činnosti  

-Náklady na hospodársku činnosť  

-Prevod nákladov na hospodársku činnosť  

=Výsledok hospodárenia z hospodárskej činnosti

Časť II:  

Výnosy z finančnej činnosti  

+Prevod finančných výnosov  

-Náklady na finančnú činnosť  

-Prevod finančných nákladov  

=Výsledok hospodárenia z finančnej činnosti

Časť III, IV, Va a Vb je potom rovnaká ako v predchádzajúcom delení.

### Delenie 3

Toto je tradičné a najnázornejšie delenie, bežne používané v literatúre. Ide o usporiadanie ekvivalentné usporiadaniu súvahy, teda v podobe klasického účtu s ľavou a pravou stranou. Všetky náklady (a výsledok hospodárenia) sú uvedené spolu na ľavej strane účtu a všetky výnosy sú uvedené spolu na pravej strane účtu. Vnútorné členenie oboch strán účtu bolo v tomto prípade prevzaté z Delenia 1 (teda z oficiálneho slovenského výkazu ziskov a strát), v literatúre a právnych systémoch iných štátov je toto vnútorné členenie v detailoch často odlišné. 

**Strana nákladov a výsledku hospodárenia:**  

* Náklady
	+ Náklady na bežnú činnosť (vrátane dane z príjmov):
		- Náklady na hospodársku činnosť (staršie: prevádzkové náklady)
			* Náklady vynaložené na obstaranie predaného tovaru
			* Výrobná spotreba
			* Osobné náklady
			* Dane a poplatky
			* Odpisy a opravné položky k dlhodobému nehmotnému majetku a dlhodobému hmotnému majetku
			* Zostatková cena predaného dlhodobého majetku a predaného materiálu
			* Tvorba a zúčtovanie opravných položiek k pohľadávkam
			* Ostatné náklady na hospodársku činnosť
		- Prevod nákladov na hospodársku činnosť
		- Náklady na finančnú činnosť (finančné náklady)
			* Predané cenné papiere a podiely
			* Náklady na krátkodobý finančný majetok
			* Náklady na precenenie cenných papierov a náklady na derivátové operácie
			* Tvorba a zúčtovanie opravných položiek k finančnému majetku
			* Nákladové úroky
			* Kurzové straty
			* Ostatné náklady na finančnú činnosť
		- Prevod finančných nákladov
		- Daň z príjmov z bežnej činnosti
	+ Mimoriadne náklady
	+ Daň z príjmov z mimoriadnej činnosti
	+ Prevod podielov na výsledku hospodárenia spoločníkom
* Výsledok hospodárenia za účtovné obdobie po zdanení

**Strana výnosov** (výnosy):  

* Výnosy z bežnej činnosti:
	+ Výnosy z hospodárskej činnosti
		- Tržby z predaja tovaru
		- Výroba
		- Tržby z predaja dlhodobého nehmotného majetku a materiálu
		- Ostatné výnosy z hospodárskej činnosti
	+ Prevod výnosov z hospodárskej činnosti
	+ Výnosy z finančnej činnosti
		- Tržby z predaja cenných papierov a podielov
		- Výnosy z dlhodobého finančného majetku
		- Výnosy z krátkodobého finančného majetku
		- Výnosy z precenenia cenných papierov a výnosy z derivátových operácií
		- Výnosové úroky
		- Kurzové zisky
		- Ostatné výnosy z finančnej činnosti
	+ Prevod finančných výnosov
* Mimoriadne výnosy

Referencie
----------

1. ↑  Termín výsledovka sa dnes používa ako alternatívny, kratší názov výkazu ziskov a strát v literatúre. V rokoch 1992 – 2002 sa používal ako alternatívny názov aj v značke umiestnenej v hlavičke oficiálneho formulára (ktorého hlavný nadpis vtedy ale znel - tak ako dnes - Výkaz ziskov a strát), čiže namiesto dnešného "Výkaz ziskov a strát Úč POD 2-01", bolo v hlavičke napísané "Výsledovka Úč POD 2-01". V rokoch 1946 – 1991 (?okrem 1951 – 1966) sa oficiálne používal termín "výsledovka". Od roku (?) 1966 sa používal alternatívne termín *výkaz o tvorbe a rozdelení hrubého dôchodku*.
2. ↑  IAS 1. In: nariadenie komisie (ES) č. 1126/2008 | z 3. novembra 2008, | ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, konsolidované znenie v lete 2018)

Zdroje
------

* zdroje uvedené v článku účtovníctvo
* Oficiálny formulár slovenského výkazu ziskov a strát (stav 2012)
* Peter, O. et al.: *Nové účtovníctvo podnikateľských subjektov,* 1998